**ΔΙΑΛΕΞΗ ΠΕΜΠΤΗ**

**ΤΟ ΑΛΦΑΒΗΤΟ ΚΑΙ Η ΔΙΑΜΟΡΦΩΣΗ ΤΩΝ ΑΡΧΑΙΩΝ ΕΛΛΗΝΙΚΩΝ ΔΙΑΛΕΚΤΩΝ**

1. **Από τη Γραμμική Β στην εισαγωγή του αλφαβήτου**
* Στον ελληνικό χώρο, υπήρχε ένα σύστημα γραφής μέχρι το 1200 π.Χ. περίπου, η Γραμμική Β. Όλα δείχνουν ότι κάθε γνώση αυτού του συστήματος χάθηκε με την κατάρρευση του Μυκηναϊκού κόσμου.
* Η μόνη περιοχή που ενδεχομένως μεταφέρθηκε η γνώση της Γραμμικής Β είναι η Κύπρος, όπου από τον 12ο π.Χ. αι. και εξής αναπτύχθηκε ένα συλλαβικό σύστημα γραφής, γνωστό ως Κυπριακό συλλαβάριο, για να απεικονίσει την ελληνική διάλεκτο του νησιού. Το συλλαβάριο έμεινε σε χρήση μέχρι περίπου και τον 3ο αι. π.Χ.
* Στους αιώνες που ακολουθούν, δύο είναι οι σημαντικότερες εξελίξεις στην πορεία της ελληνικής: η εισαγωγή του αλφαβήτου και η διαμόρφωση των διαλέκτων, όπως αυτές εμφανίζονται την κλασική εποχή (5ος-4ος αι. π.Χ.).
* Κοινωνικό πλαίσιο μετά την κατάρρευση του Μυκηναϊκού κόσμου: σημαντικές κοινωνικές ανακατατάξεις, εγκατάλειψη ανακτορικών οικισμών, βασικό: Α΄ ελληνικός αποικισμός (όχι ως αποτέλεσμα κάποιας καθόδου των Δωριέων, εντός του σημερινού ελλαδικού χώρου, Μικρά Ασία, Κύπρος [Αρκαδοκυπριακή] κ.τ.λ), χωρισμός σε πόλεις-κράτη.
* Συνέπεια: διαλεκτική διαφοροποίηση που παρατηρήθηκε αργότερα (προϋπήρχε διαφοροποίηση ανατολικών και δυτικών διαλέκτων, απλά ενισχύθηκε η διαφοροποίηση, βλ. παρακάτω). Η διαφοροποίηση αυτή φάνηκε και στο αλφάβητο, όταν αυτό πρωτο-εμφανίστηκε τον 8ο αι.
* Ευρύτατα γνωστό ότι κάποια στιγμή στη λεγόμενη Γεωμετρική εποχή (9ος-8ος αι. π.Χ.), οι Έλληνες προσάρμοσαν το Φοινικικό αλφάβητο στη δική τους γλώσσα. Υπάρχουν πολλά στοιχεία που μας βεβαιώνουν γι’αυτό:
* Α) Τα ονόματα και η σειρά των γραμμάτων ταιριάζουν σε σχεδόν απόλυτο βαθμό (διαφάνεια), ενώ και τα ίδια τα ονόματα των γραμμάτων είναι Φοινικικά (σημαίνουν δηλαδή κάτι σε αυτή την γλώσσα).
* Β) Οι πρώτες επιγραφές ήταν αριστερόστροφες, γράφονταν δηλαδή από τα δεξιά προς τα αριστερά, όπως ακριβώς συνέβη και στη Φοινικική και τις Σημιτικές γλώσσες. Όχι μόνο η φορά της γραφής, αλλά και τα ίδια τα γράμματα στρέφονταν προς τα αριστερά.
* Γ) Αρχαία ελληνική παράδοση, κατά την οποία οι Φοίνικες έδωσαν το αλφάβητο στους Έλληνες, γι’αυτό και αναφέρεται ως «Φοινικήια γράμματα» σε επιγραφή από την Μ. Ασία.
* Το αλφάβητο λοιπόν το εφηύραν οι Φοίνικες;
* Το αλφάβητο είναι αποτέλεσμα μακράς πορείας προσαρμογής. Δεν το εφηύραν οι Φοίνικες, αλλά οι πρώτες προσπάθειες ανάγονται στην Αίγυπτο, την 2η χιλιετία π.Χ., πιθανότατα από άλλους Σημιτικούς λαούς.
* Αλφαβητικά συστήματα: αποδίδουν τα φωνήματα μιας γλώσσας. Ιδανικά, τα συστήματα αυτά τείνουν προς την αντιστοιχία 1:1, δηλ. κάθε φώνημα να παριστάνεται με ένα γράφημα και κάθε γράφημα να απεικονίζει ένα φώνημα. Ωστόσο, αυτή η αντιστοιχία συνήθως διασαλεύεται, λόγω της λεγόμενης «ιστορικής ορθογραφίας».
1. **Η προσαρμογή και τα είδη του αλφαβήτου**
* Υιοθέτηση δεν σημαίνει απλή αντιγραφή, αλλά προσαρμογή, αφού σε κάθε περίπτωση, τα Φοινικικά είχαν 22 σύμφωνα, ενώ η Ελληνική 17.
* Για πολλά σύμφωνα, υπήρχε αντιστοιχία, δηλαδή ήταν παρόντα και στις δύο γλώσσες, επομένως υιοθετήθηκαν μαζί με τα σύμβολά τους χωρίς πρόβλημα (π.χ. κλειστά /p,t,k/).
* Σημαντικότερη καινοτομία: η δήλωση των φωνηέντων, με σύμβολα συμφώνων που δεν είχαν κανένα αντίστοιχο στην Ελληνική. Ουσιαστικά, πρόκειται για την δημιουργία του αλφαβητικού συστήματος. Η Ελληνική διέφερε σημαντικά από τις Σημιτικές γλώσσες, καθώς οι ρίζες της δεν βασίζονταν στα σύμφωνα, αλλά κυρίως στα φωνήεντα.
* Πότε και πού έγινε η προσαρμογή; Δεν είναι απολύτως βέβαιο, αλλά πιθανολογείται ότι η Κύπρος τον 9ο αι. π.Χ. αποτέλεσε την εστία προσαρμογής του αλφαβήτου. Η προσαρμογή απαιτούσε την γνώση και των δύο γλωσσών, και στην Κύπρο συνυπήρχαν για αρκετούς αιώνες Φοινικικές και ελληνόφωνες γλωσσικές κοινότητες.
* Η προσαρμογή του ελληνικού αλφαβήτου είχε πολύ γρήγορα ως αποτέλεσμα εκτεταμένη γεωγραφική ποικιλία. Διαφορετικές διαλεκτικές ομάδες επέλεξαν διαφορετικές συμβάσεις για να αποδώσουν κάποιους φθόγγους, ιδιαίτερα τους πρόσθετους, που δεν υπήρχαν στο αρχικό Φοινικικό αλφάβητο.
* Με άλλα λόγια, στον αρχαίο ελληνικό κόσμο, η διαλεκτική ποικιλία δεν περιοριζόταν μόνο στις γλωσσικές μονάδες (φωνήματα, μορφήματα, συντακτικές δομές), αλλά και στα ίδια τα γράμματα (σε αντίθεση με σήμερα και την παγιοποίηση του αλφαβήτου σε ολόκληρο τον ελληνόφωνο χώρο).
1. **Η Αρχαία Ελληνική: Η διαμόρφωση των διαλέκτων**

*Η Αρχαία Ελληνική δεν είναι η Αττική διάλεκτος*

* Με τον όρο Αρχαία Ελληνική (ΑΕ) αναφερόμαστε στις ποικιλίες της ελληνικής που μιλήθηκαν από τον 8ο αι. π.Χ. περίπου ως και τον 4ο αι. π.Χ. Οι πρώτες επιγραφικές μαρτυρίες με το ελληνικό αλφάβητο ανάγονται μάλλον στον 8ο αι., όμως το υλικό ουσιαστικά περιορίζει την διερεύνηση της ΑΕ μεταξύ 6ου-4ου αι. π.Χ.
* Βασικό χαρακτηριστικό της ΑΕ: η διαλεκτική της πολυδιάσπαση. Ο όρος ΑΕ είναι ουσιαστικά μια αφαίρεση, αφού δεν υπήρχε μια ενιαία μορφή της ελληνικής για όλους (ή έστω τους περισσότερους) ελληνόφωνους πληθυσμούς, αλλά κυρίαρχο ρόλο έπαιζαν οι διάλεκτοι.
* Αυτό γίνεται φανερό ως έναν βαθμό και από την μεγάλη αλφαβητική ποικιλία, η οποία υπογραμμίζει τις ιδιαιτερότητες κάθε διαλεκτικής ομάδας ακόμα και στον τρόπο της γραφής (όχι μόνο στον προφορικό λόγο).
* Από τις πρώτες επιγραφές που διαθέτουμε από όλα τα μέρη του ελληνόφωνου κόσμου, είναι φανερό ότι οι διάλεκτοι είχαν ήδη εν πολλοίς παγιωθεί πριν την κλασική περίοδο, ενδεχομένως και πριν από την πρώτη χρήση του αλφαβήτου (8ος αι.). Αυτό βέβαια δεν σημαίνει ότι όλη η διαδικασία της διαμόρφωσης και διαφοροποίησης των διαλέκτων σταμάτησε τότε.

*Κατηγοριοποίηση / Προέλευση διαλέκτων ΑΕ*

* Σήμερα αναγνωρίζουμε συνήθως 4 *διαλεκτικές ομάδες* (όχι απλές διαλέκτους): την Αττικο-ιωνική, την Αρκαδοκυπριακή, την Αιολική και την Δυτική / Δωρική. Οι δύο πρώτες θεωρούνται ότι ανήκουν στην λεγόμενη ομάδα της Ανατολικής Ελληνικής, και οι δύο δεύτερες της Δυτικής.
* Παρά την βεβαιότητα για τον χρόνο διαμόρφωσης, η κατηγοριοποίηση των ΑΕ διαλέκτων παραμένει σχετικά αμφιλεγόμενη, τουλάχιστον σε σχέση με πολλές από τις λεπτομέρειες που την αφορούν. Ακόμα διαθέτουμε λίγες σχετικά γραπτές μαρτυρίες από τις διαλέκτους πριν από τον 5ο αι. π.Χ., οπότε είχε ήδη αρχίσει μία σχετική προσέγγιση των διαλέκτων. Άλλωστε, όπως αναφέρθηκε, τα περισσότερα από τα βασικά τους χαρακτηριστικά αναπτύχθηκαν μετά την πτώση του Μυκηναϊκού κόσμου, σε μια εποχή από την οποία δεν διαθέτουμε γραπτές μαρτυρίες.
* Αυτό όμως δεν σημαίνει ότι η Μυκηναϊκή είναι ο πρόγονος όλων των ΑΕ διαλέκτων. Όπως αναφέραμε (βλ.ενότητα IV), είναι σαφές σήμερα ότι η Μυκηναϊκή ανήκει στην ομάδα των Ανατολικών διαλέκτων, λόγω συγκεκριμένων χαρακτηριστικών που διαθέτει (π.χ. γ΄πληθ. –(ν)σι / Δωρικό –ντι, που διασώζει και τον αρχικό ΙΕ τύπο). Επομένως: α) Η Μυκηναϊκή δεν είναι η πρωτο-ελληνική, από την οποία διασπάστηκαν όλες οι μετέπειτα διάλεκτοι, αλλά προέρχεται και αυτή από μια αρχαιότερη πρωτο-ελληνική, και β) Και κατά την Μυκηναϊκή περίοδο πρέπει να υπήρχε διαλεκτική διαφοροποίηση στην ελληνική, που δεν φαίνεται στην Γραμμική Β.
* Οι ίδιοι οι Αρχαίοι είχαν συναίσθηση της διαλεκτικής διαφοροποίησης και την απέδιδαν σε 3 διαφορετικά ελληνικά φύλα: Ίωνες, Αχαιούς, Δωριείς. Αυτή η αντίληψη συνεχίστηκε και πολύ αργότερα στον παραδοσιακό χωρισμό των διαλέκτων σε Ιωνική, Αχαϊκή και Δωρική (Kretschmer, τέλη 19ου-αρχές 20ου αι.), που σύμφωνα με αυτή την θεωρία, είχε ολοκληρωθεί πριν την άφιξη των ελληνόφωνων φύλων στον ελλαδικό χώρο.
* O διαχωρισμός των διαλέκτων της ΑΕ δεν είναι απόλυτος: Η ίδια η Αττική διάλεκτος μοιράζεται χαρακτηριστικά και με άλλες Ιωνικές διαλέκτους αλλά και με την διάλεκτο της Βοιωτίας. Αρκετές διάλεκτοι (ιδιαίτερα οι Αιολικές) έχουν «μεικτά» χαρακτηριστικά.
* Εκτός από τις γνωστές διαλεκτικές ομάδες, υπήρχαν και δύο ακόμα (γνωστές) ποικιλίες της Αρχαίας οι οποίες δεν είναι εύκολο να κατηγοριοποιηθούν: η Παμφυλιακή και η Μακεδονική.
* Η Παμφυλιακή ήταν η γλώσσα των κατοίκων της Παμφυλίας στη ΝΔ Μ. Ασία, και θεωρείται συγγενής με την Αρκαδοκυπριακή ομάδα, αλλά έχει και ορισμένα ιδιαίτερα χαρακτηριστικά που δεν μας επιτρέπουν να την εντάξουμε σε αυτήν.
* Η Μακεδονική ήταν η γλώσσα (;) / διάλεκτος (;) των κατοίκων της Μακεδονίας. Έχει προκαλέσει πολλές συζητήσεις και δεν είναι ξεκάθαρο αν ήταν διάλεκτος της Ελληνικής ή μία συγγενική γλώσσα. Οι μαρτυρίες των αρχαίων συγγραφέων είναι αμφίσημες σχετικά με το θέμα. Πάντως, το πιθανότερο είναι ότι ανήκε στη Δυτική ομάδα των ΑΕ διαλέκτων.

*Οι πηγές των διαλέκτων*

* Οι πηγές για μία γλωσσική ποικιλία μπορούν να είναι δύο ειδών: άμεσες και έμμεσες. Άμεσες πηγές είναι τα κείμενα που είναι γραμμένα στη συγκεκριμένη γλωσσική ποικιλία, ενώ έμμεσες είναι οι αναφορές σε αυτή την ποικιλία (κυρίως σε γραμματικές, λεξικά και άλλα κείμενα).
* Το πρόβλημα των πηγών για τις Αρχαιοελληνικές διαλέκτους είναι σημαντικό. Έμμεσες πηγές μαρτυρούνται από την Ελληνιστική περίοδο (γραμματικές και σχόλια) αλλά αφορούν στην μεγάλη τους πλειοψηφία μόνο την Αττική διάλεκτο, ενώ είναι και αρκετά μεταγενέστερες από την κλασική περίοδο. Από την άλλη, οι άμεσες πηγές μας για όλες τις διαλέκτους (συμπεριλαμβανομένης και της Αττικής) είναι τα γραπτά μνημεία που χωρίζονται σε δύο κατηγορίες:

Α) Λογοτεχνικά, Ιστορικά κ.ά έργα, που σώζονται σε μεταγενέστερα (μεσαιωνικά) αντίγραφα

Β) Επιγραφές, Όστρακα κλπ.: Αμιγώς πρωτογενές υλικό

Τι μαρτυρίες μας δίνουν αυτά τα δύο είδη πηγών για την διαλεκτική ποικιλία;

* Όσον αφορά τα λογοτεχνικά έργα, είναι γνωστό ότι συγκεκριμένα κειμενικά είδη της ΑΕ γράφονταν σε συγκεκριμένη διάλεκτο (π.χ. τα χορικά των τραγωδιών σε Δωρική διάλεκτο, η ιστοριογραφία αρχικά στην Ιωνική κλπ.). Ωστόσο, δεν υπάρχει άμεση σχέση μεταξύ των λογοτεχνικών διαλέκτων και των αντίστοιχων υπαρκτών, ομιλουμένων ιδιωμάτων: η Δωρική των χορικών στις τραγωδίες δεν αντιστοιχεί σε κανένα υπαρκτό Δωρικό ιδίωμα. Γι’αυτό δεν μπορεί να χρησιμοποιηθεί η λογοτεχνική παραγωγή για την μελέτη των διαλέκτων, αφού σε όλες τις περιπτώσεις (με ελάχιστες εξαιρέσεις, όπως ίσως είναι ο Αλκμάνας) πρόκειται για αυστηρά τυποποιημένες γλώσσες.
* Από την άλλη, οι περισσότερες επιγραφές είναι γραμμένες σε ένα επίσημο «επίπεδο χρήσης» / ύφος, μια και προορίζονταν για δημόσιο χώρο (και είναι γνωστό ότι οι επίσημες ποικιλίες μπορεί να απέχουν πολύ από την καθημερινή γλώσσα της εποχής). Επιπλέον, χρονολογούνται από τον 4ο αι. π.Χ κ.εξ., δηλαδή από μία περίοδο κατά την οποία οι διάλεκτοι είχαν ήδη δεχτεί ισχυρή επιρροή από την Αττικο-Ιωνική και την μετέπειτα Κοινή (βλ. επόμενα μαθήματα). Επομένως, μάλλον δεν αντικατοπτρίζουν την διαλεκτική πραγματικότητα της κλασικής εποχής με μεγάλη ακρίβεια. Ουσιαστικά, η μελέτη των διαλέκτων είναι η μελέτη «της παρακμής των διαλέκτων», του τελικού σταδίου των διαλέκτων. Παρ’όλα αυτά, ακριβώς επειδή αποτελούν πρωτογενές υλικό, είναι υπερ-πολύτιμο.
* Για τους παραπάνω λόγους, για όλες σχεδόν τις διαλέκτους χρησιμοποιούμε ως πηγές τις επιγραφές, γνωρίζοντας τα πιθανά προβλήματα στην ερμηνεία των γλωσσικών τύπων που διασώζουν. Μοναδική ουσιαστικά εξαίρεση αποτελεί η Αττική διάλεκτος, η μελέτη της οποίας βασίζεται κυρίως στα εκτεταμένα έργα που έχουν σωθεί σε μεταγενέστερα χειρόγραφα (Ιστορικά, Φιλοσοφικά, Λογοτεχνικά κ.ά.) και δευτερευόντως στις επιγραφές, μια και το πρώτο υλικό είναι ασύγκριτα εκτενέστερο από το δεύτερο.
1. **Ανακεφαλαίωση**
* Το ελληνικό αλφάβητο αποτελεί προσαρμογή του αντίστοιχου φοινικικού.
* Η προσαρμογή πρέπει να πραγματοποιήθηκε κατά τον 10ο-9ο αι. από δίγλωσσους ομιλητές.
* Ουσιαστικά, το ελληνικό είναι το πρώτο αλφάβητο που δηλώνει φωνήεντα.
* Υπήρχε ποικιλία στην δήλωση των φθόγγων και στην μορφή των γραμμάτων.
* Η ποικιλία αυτή συμβαδίζει και με την εκτεταμένη διαλεκτική ποικιλία της ΑΕ που αποκρυσταλλώνεται εκείνη την περίοδο.
* Δημιουργούνται 4 διαλεκτικές ομάδες (Αρκαδοκυπριακή, Αττικοιωνική, Δυτική και Αιολική) με πολλά επιμέρους ιδιώματα.
* Η διάσπαση στις διαλεκτικές ομάδες συμβαδίζει και με την εξάπλωση του ελληνόφωνου πληθυσμού με τον α΄ αποικισμό, γεγονός που ευνόησε τον περαιτέρω κατακερματισμό των ομάδων.
* Η Μυκηναϊκή δεν αποτελεί την Πρωτο-ελληνική, από την οποία προέρχονται όλες οι ελληνικές ποικιλίες / διάλεκτοι. Ανήκε στην Ανατολική ομάδα διαλέκτων.